b'\n_START_ARTICLE_\nFilip Are\xc5\xbeina\n_START_SECTION_\nKlupska karijera\n_START_PARAGRAPH_\nNogometom se po\xc4\x8deo baviti u omladinskoj \xc5\xa1koli Sloge iz rodnog Uskoplja. Nakon samo pola godine igranja za seniorsku mom\xc4\x8dad Sloge tijekom sije\xc4\x8danjskog prijelaznog roka 2011. godine prelazi u bh. premijerliga\xc5\xa1a H\xc5\xa0K Zrinjski Mostar. Sa Zrinjskim je potpisao petogodi\xc5\xa1nji profi-ugovor. Za Zrinjski je debitirao 28. svibnja 2011. u liga\xc5\xa1koj utakmici protiv Drine iz Zvornika kod trenera Slavena Muse. Svoj prvi pogodak za Zrinjski postigao je u 12. prvenstvenom kolu sezone 2012./13. u utakmici protiv Gradine, tada je postigao jo\xc5\xa1 jedan pogodak za pobjedu svoje mom\xc4\x8dadi od 2:0. Tijekom ljetnih priprema za sezonu 2013./14. suspendiran je od strane kluba, te poslije toga vi\xc5\xa1e nije zaigrao za mom\xc4\x8dad Zrinjskog._NEWLINE_Dana 20. prosinca 2013. objavljeno je da Are\xc5\xbeina postaje novi igra\xc4\x8d sarajevskog premjerliga\xc5\xa1a Olimpica  U Olimipcu se zadr\xc5\xbeao samo pola godine, te krajem ljeta prelazi u hrvatskog drugoliga\xc5\xa1a NK Rude\xc5\xa1. Za Rude\xc5\xa1 debitira pogotkom po\xc4\x8detkom rujna na utakmici s Goricom (2:2). Po\xc4\x8detkom 2015. prelazi u prvoliga\xc5\xa1ki Rudar Prijedor s kojim osvaja Prvu ligu RS i ostvaruje plasman u Premijer ligu. U zimskom prijelaznom roku 2015./16. vra\xc4\x87a se u Zrinjski s kojim postaje prvak dr\xc5\xbeave. _NEWLINE_Po\xc4\x8detkom rujna 2016. prelazi u poljskog drugoliga\xc5\xa1a GKS Tychy. U Poljskoj se zadr\xc5\xbeava kratko te se vra\xc4\x87a u Premijer ligu, u Mladost iz Doboj-Kaknja. U sezoni 2018./19. slijedi kratka epizoda u sarajevskom premijerliga\xc5\xa1u \xc5\xbdeljezni\xc4\x8daru.\n_START_SECTION_\nReprezentativna karijera\n_START_PARAGRAPH_\nZa reprezentaciju BiH do 21 godine debitirao je 14. studenog 2012. u prijateljskoj utakmici s Poljskom (0:0). Na revijalnoj utakmici izme\xc4\x91u seniorske i mlade reprezentacije BiH postigao je pogodak u porazu mladih od 2:1._NEWLINE_Za A reprezentaciju BiH debitirao je 7. lipnja 2016. na Kirin kupu protiv Japana.'